钦定古今图书集成/明伦汇编/闺媛典/第226卷 > 孙润妻王氏
## 钦定古今图书集成/明伦汇编/闺媛典/第226卷 > 孙润妻王氏

按《香河县志》：王氏，生员孙润妻。年二十七，润疾笃，氏
曰：“君无虑妾，妾敢以死誓。”润没，姑年七十馀，遗孤甫
六岁，氏垂涕曰：“夫死当从，但姑老子幼，谁任其责？”苦
志自守，值年荒无食，姑不忍，欲嫁之，氏曰：“宁饿死，弗
失节。”日事纺绩，教子大成。应岁荐，有司举其德行，并
旌其母。